རིག་གཞུང་དེ་ཉིད་ཡུལ་གངས་ཅན་གྱི་ལྗོངས་སུ་དུས་ནམ་ཙམ་ནས་དར་བའི་སྐོར་གྱི་ལོ་ཚིགས་ཐད་ལ་གནའ་དེང་གི་མཁས་པ་ཚོས་བཞེད་ཚུལ་མི་འདྲ་བ་སྣ་ཚོགས་བཀོད་པ་མཐོང་ཞིང་།དེའི་ནང་ནས་ཡོངས་སུ་གྲགས་ཆེ་བ་གསུམ་སྟེ།ལོ་ངོ་ཆིག་སྟོང་ལྷག་ཙམ་གྱི་ལོ་རྒྱུས་ལྡན་པར་བཞེད་པ་ཞིག་དང་།ལོ་ངོ་ཉིས་སྟོང་ལྷག་ཙམ་གྱི་ལོ་རྒྱུས་ལྡན་པར་བཞེད་པ་ཞིགལོ་ངོ་བཞི་སྟོང་ལ་ཉེ་བའི་ལོ་རྒྱུས་ལྡན་པར་བཞེད་པ་ཞིག་བཅས་གསུམ་མཆིས་པས་ལུགས་འདི་དག་གསུམ་གར་རྒྱུ་མཚན་རེ་ལྡན་པ་ལས་རང་གར་བཤད་པ་མ་ཡིན་ཏེ།ལུགས་དང་པོ་ནི།བྱང་ཆུབ་སེམས་དཔའ་ཀུན་ཏུ་བཟང་པོའི་སྤྲུལ་པ་བོད་ཀྱི་བཙན་པོའི་རྒྱལ་རབས་ཉི་ཤུ་རྩ་བརྒྱད་པ་༼ཉེར་བདུན་གསུངས་པའང་མཆིས།༽ལྷ་ཐོ་ཐོ་རི་སྙན་ཤལ་དགུང་ལོ་དྲུག་ཅུ་བཞེས་པའི་སྐབས་ཕོ་བྲང་ཡུམ་བུ་བླ་མཁར་གྱི་ཡང་ཐོག་ཏུ་སྤང་སྐོང་ཕྱག་རྒྱ་མ་དང་།གསེར་གྱི་མཆོད་རྟེན་ཁྲུ་གང་པ།མདོ་སྡེ་ཟ་མ་ཏོག་གི་སྙིང་པོ་ཡི་གེ་དྲུག་མ།ཙིནྡྷ་མ་ཎིའི་བརྐོས་ཕོར་རྣམས་ནམ་མཁའ་ལས་བབས་ནས་ནང་པ་སངས་རྒྱས་པའི་བསྟན་པའི་དབུ་བརྙེས་པར་གྲགས་ཤིང་།དེ་བཞིན་ཆོས་རྒྱལ་འདིའི་སྐུ་དུས་སུ་རྒྱ་གར་འཕགས་པའི་ཡུལ་ནས་རྒྱ་གར་གྱི་རྒྱལ་པོ་ཨུཏྤ་ལའི་གདུང་རྒྱུད་དུ་གཏོགས་པའི་སྨན་པ་བི་བྱི་དགའ་བྱེད་དང་བི་ལྷ་དགའ་མཛེས་ལྕམ་སྲིང་གཉིས་ལ་བཅོམ་ལྡན་འདས་འཕགས་མ་སྒྲོལ་མས་ལུང་བསྟན་པ་ལྟར་བོད་ལ་ཕེབས་ཏེ།སྨན་དཔྱད་ཀྱི་སྒོ་ནས་འགྲོ་བའི་དོན་བསམ་གྱིས་མི་ཁྱབ་པར་བསྐྱངས་ནས་ལོ་སྐོར་གཉིས་བཞུགས་པར་མཛད།རྒྱལ་པོས་རང་ཅག་ཁ་བ་ཅན་བོད་ཀྱི་ལྗོངས་སུ་གསོ་དཔྱད་ཀྱི་བསྟན་པ་རིན་པོ་ཆེ་དར་ཞིང་རྒྱས་པར་འབྱུང་བའི་ཆེད་དུ་བི་བྱི་དགའ་བྱེད་ལ་རང་གི་སྲས་མོ་ལྷ་ལྕམ་ཡིད་ཀྱི་རོལ་ཆ་ཞེས་པ་བཙུན་མོར་ཕུལ།དེ་ལ་སྲས་དུང་གི་ཐོར་ཅོག་ཅན་འཁྲུངས་ནས་རྒྱལ་པོའི་བླ་སྨན་དུ་སྐྱེད་སྲིང་པར་མཛད་པས་འདི་ནས་གསོ་དཔྱད་ཀྱི་བསྟན་པ་དབུ་བརྙེས་པར་བཞེད་པ་དང་སྒོ་བསྟུན་པ་ཡིན་ནོ།།ལྷ་ཐོ་ཐོ་རི་གཉན་བཙན་འཁྲུངས་འདས་ཀྱི་ལོ་ཚིགས་ཐད་ཕུག་ལུགས་ལྟར་ན་ད་ལྟའི་རབ་བྱུང་བཅུ་བདུན་པའི་མྱོས་བྱེད་ཤིང་མོ་ལུག་ལོའི་བར་སྐུ་བལྟམས་ནས་ལོ་༡༧༦༠ཟིན་པར་བཞེད་པ་དང་།སྐུ་མྱ་ངན་ལས་འདས་ནས་ལོ་༡༦༤༡ཟིན་པར་བཞེད་པ་ཡིན་ནོ།།